CELEX: 32020D1007(01)
Language: et
Date: 2020-09-02 00:00:00
Title: Euroopa Tasandi Erakondade ja Euroopa Tasandi Poliitiliste Sihtasutuste Ameti otsus, 2. september 2020, mitte registreerida Euroopa Vabaduse ja Demokraatia Ühendust (Ainult ingliskeelne tekst on autentne) 2020/C 331/05

7.10.2020   
               
               
                  ET
               
               
                  Euroopa Liidu Teataja
               
               
                  C 331/7
               
            
         Euroopa Tasandi Erakondade ja Euroopa Tasandi Poliitiliste Sihtasutuste Ameti otsus,
         2. september 2020,
         mitte registreerida Euroopa Vabaduse ja Demokraatia Ühendust
         (Ainult ingliskeelne tekst on autentne)
         (2020/C 331/05)
         EUROOPA TASANDI ERAKONDADE JA EUROOPA TASANDI POLIITILISTE SIHTASUTUSTE AMET,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. oktoobri 2014. aasta määrust (EL, Euratom) nr 1141/2014, mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist (1), eriti selle artiklit 9,
         võttes arvesse Euroopa Vabaduse ja Demokraatia Ühenduse (European Alliance for Freedom and Democracy ASBL) esitatud dokumente
         ning arvestades järgmist:
         
                     (1)
                  
                  
                     Euroopa tasandi erakondade ja Euroopa tasandi poliitiliste sihtasutuste amet (edaspidi „amet“) sai 27., 28. ja 29. juulil 2020 Euroopa Vabaduse ja Demokraatia Ühenduselt (European Alliance for Freedom and Democracy ASBL, edaspidi „EAFD“) mitu esildist (2).
                  
               
                     (2)
                  
                  
                     Amet sai 1., 5. ja 13. augustil 2020 EAFD-lt täiendavad dokumendid (edaspidi osutatakse neile ja varem esitatud dokumentidele koondnimetusega „taotlus“).
                  
               
                     (3)
                  
                  
                     Amet andis 14. augustil 2020 EAFD-le saadetud esialgse hinnangu, kusjuures esmase hinnangu kohaselt ei vastanud taotlus vähemalt ühele määruse (EL, Euratom) nr 1141/2014 artikli 3 lõikes 1 kehtestatud tingimusele.
                  
               
                     (4)
                  
                  
                     Eeskätt ei tõendanud EAFD seda, et ta vastab määruse (EL, Euratom) nr 1141/2014 artikli 3 lõike 1 punktis b kehtestatud tingimusele (esindatuse miinimumnõuded).
                  
               
                     (5)
                  
                  
                     Selle sätte kohaselt sõltub Euroopa tasandi erakonnaks registreerimine taotleja tõendusest, et tema liikmeserakonnad on esindatud vähemalt veerandis liikmesriikides Euroopa Parlamendi, liikmesriikide parlamentide, piirkondlike parlamentide või piirkondlike esinduskogude liikmetega või et ta ise või liikmeserakonnad on saanud viimastel Euroopa Parlamendi valimistel vähemalt veerandis liikmesriikidest vähemalt kolm protsenti igas selles liikmesriigis antud häältest.
                  
               
                     (6)
                  
                  
                     Esimeses hinnangus palus amet EAFD-l esitada oma kirjalikud tähelepanekud 31. augustiks 2020 ja andis ühtlasi EAFD-le teada, et taotlus on igal juhul puudulik.
                  
               
                     (7)
                  
                  
                     EAFD vastas esialgsele hinnangule 20. augustil 2020 ja esitas lisadokumente 24., 26. ja 27. augustil 2020.
                  
               
                     (8)
                  
                  
                     Amet vaatas läbi esialgsele hinnangule antud EAFD vastuse ja esitatud lisadokumendid ning jääb seisukoha juurde, et taotlus tuleb tagasi lükata, sest EAFD ei ole tõendanud, et ta vastab esindatuse miinimumnõuetele.
                  
               
                     (9)
                  
                  
                     Enne esialgset hinnangut esitas EAFD liikmesuse tõendid järgmistelt riikidelt: i) Austria, ii) Horvaatia, iii) Küpros, iv) Itaalia, v) Madalmaad, vi) Portugal ja vii) Rootsi.
                  
               
                     (10)
                  
                  
                     Horvaatia ja Madalmaade puhul ei esitanud EAFD dokumente liikmeserakondade esindatuse kohta Euroopa Parlamendis või liikmesriigi või piirkondlikus parlamendis või nende liikmesriikide esinduskogudes. Tegelikult ei pärinenud liikmesuse tõendid Horvaatia ja Madalmaade üleriigiliselt või piirkondlikult erakonnalt.
                  
               
                     (11)
                  
                  
                     Itaalia osas tuli amet tehtud kontrollimise ja määruse (EL, Euratom) nr 1141/2014 kohase Itaalia kontaktpunkti (Commissione di Garanzia degli Statuti e per la Trasparenza e il Controllo dei Rendiconti dei Partiti Politici) arvamuse põhjal järeldusele, et EAFD osutatud erakond selles liikmesriigis, st erakond 10 Volte Meglio, ei ole Itaalia parlamendis esindatud, nagu väidetud liikmesuse tõendis.
                  
               
                     (12)
                  
                  
                     EAFD esitatud liikmesuse tõendites oli ka palju vormilisi puudusi (nt mitu versiooni, valed viited, vasturääkivused).
                  
               
                     (13)
                  
                  
                     EAFD märkis vastuses esimesele hinnangule, et erakonnal on liikmeid (liikmeserakondi ja füüsilisi isikuid, Euroopa Parlamendi liikmeid) i) Austriast, ii) Küprosest, iii) Itaaliast, iv) Portugalist, v) Rootsist, vi)Madalmaadest ja vii) Horvaatiast.
                  
               
                     (14)
                  
                  
                     EAFD kinnitas, et ta kavatseb esitada dokumendid, mis tõendavad seda, et Horvaatia ja Madalmaade liikmesuse tõendi allkirjastanud parlamendiliikmed on Euroopa Parlamendi valitud liikmed (3).
                  
               
                     (15)
                  
                  
                     EAFD selgitas ühtlasi, et Itaalia liikmesuse tõend põhines talle edastatud ebaõigel teabel ja EAFD kavatseb esitada dokumendid veel ühe liikme kohta.
                  
               
                     (16)
                  
                  
                     Amet on seisukohal, et EAFD vastuses ei ole teavet, mis võiks muuta ameti esialgset hinnangut.
                  
               
                     (17)
                  
                  
                     Mis puudutab üksikute parlamendiliikmetega esindatust, siis määruse (EL, Euratom) nr 1141/2014 artikli 3 lõike 1 punkti b esimeses osas sätestatakse, et taotleja „liikmeserakonnad peavad ... olema vähemalt veerandis liikmesriikides esindatud Euroopa Parlamendi, riikide parlamentide, piirkondlike parlamentide või piirkondlike assambleede liikmetega“ (rõhuasetus lisatud).
                  
               
                     (18)
                  
                  
                     Selles osas sätestatakse Euroopa Parlamendi ja nõukogu 3. mai 2018. aasta määruse (EL, Euratom) 2018/673 (millega muudetakse määrust (EL, Euratom) nr 1141/2014) põhjenduses 4 selgelt, et „...nimetatud esindatuse miinimumnõuete täitmise hindamisel [tuleks] võtta arvesse üksnes erakondi ja mitte üksikisikuid“ (4).
                  
               
                     (19)
                  
                  
                     EAFD ei ole esindatud Horvaatia ja Madalmaade erakondadega ega saa kasutada Itaalia erakonda viisil, mis on sätestatud nimetatud põhjenduses.
                  
               
                     (20)
                  
                  
                     Samuti sätestatakse määruse (EL, Euratom) nr 1141/2014 artikli 3 lõike1 punkti b teises osas, et taotleja „või selle liikmeserakonnad peavad olema saavutanud viimastel Euroopa Parlamendi valimistel vähemalt veerandis liikmesriikidest vähemalt kolm protsenti igas selles liikmesriigis antud häältest“ (rõhuasetus lisatud).
                  
               
                     (21)
                  
                  
                     EAFD ei esitanud dokumente, mis tõendaksid, et ta ise või tema liikmeserakonnad täidavad seda nõuet, ning igal juhul kohaldataks vastavate kohandustega põhjenduses 19 esitatut.
                  
               
                     (22)
                  
                  
                     Eeltoodut arvesse võttes võiks esindatuse nõude lugeda täidetuks ainult nelja liikmesriigi, st i) Austria, ii) Küprose, iii) Portugali ja iv) Rootsi puhul, ning selline esindatuse tase ei ole piisav esindatuse miinimumnõuete täitmiseks, milleks on vaja esindatust vähemalt seitsmes liikmesriigis.
                  
               
                     (23)
                  
                  
                     Järeldus ei muutuks isegi juhul, kui EAFD esitaks dokumendid veel ühe liikme kohta väidetavalt veel mõnest liikmesriigist, nagu anti lootust EAFD vastuses esialgsele hinnangule.
                  
               
                     (24)
                  
                  
                     Seda arvesse võttes ei tarvitse amet hinnata taotluse muid eeliseid,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa Vabaduse ja Demokraatia Ühenduse (European Alliance for Freedom and Democracy ASBL) esitatud Euroopa tasandi erakonnana registreerimise taotlus lükatakse tagasi.
         
         
            Artikkel 2
            Käesolev otsus jõustub selle teatavakstegemise päeval.
         
         
            Artikkel 3
            Otsuse adressaat:
            
                        European Alliance for Freedom and Democracy ASBL
                     
                  
                        Avenue Louise / /Louizalaan 65 box 11
                     
                  
                        1050 Bruxelles/Brussel
                     
                  
                        BELGIQUE/BELGIË
                     
                  
         
            Brüssel, 2. september 2020
            
               
                  Euroopa tasandi erakondade ja Euroopa tasandi poliitiliste sihtasutuste ameti nimel
               
               
                  direktor
               
               M. ADAM
            
         
         
            (1)  ELT L 317, 4.11.2014, lk 1.
         
            (2)  Koroonaviirusega COVID-19 seotud tervishoiuolukorra tõttu nõustus amet erandkorras läbi vaatama taotlused enne nende allkirjastatud originaalide kättesaamist.
         
            (3)  Vastuses esialgsele hinnangule esitati need dokumendid ainult Madalmaade kohta.
         
            (4)  ELT L 114 I, 4.5.2018, lk 1.